Title: ประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สข. 22/2553 เรื่อง ลักษณะต้องห้ามของกรรมการ ผู้บริหารและผู้ถือหุ้นรายใหญ่ของทรัสตี (ฉบับ Update ล่าสุด)

ประกาศสำนักงานคณะกรรมการกำกับหลักทรัพย์และตลาดหลักทรัพย์

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สข. ๒๒/๒๕๕๓
เรื่อง
ลักษณะต้องห้ามของกรรมการ ผู้บริหารและผู้ถือหุ้นรายใหญ่ของทรัสตี[๑]

อาศัยอำนาจตามความในข้อ
๓ (๔) แห่งประกาศคณะกรรมการกำกับหลักทรัพย์และตลาดหลักทรัพย์ ที่ กข. ๙/๒๕๕๒
เรื่อง หลักเกณฑ์ในการขออนุญาตและการอนุญาตให้ประกอบธุรกิจเป็นทรัสตี ลงวันที่ ๔
มิถุนายน พ.ศ. ๒๕๕๒ สำนักงาน ก.ล.ต. ออกข้อกำหนดไว้ ดังต่อไปนี้

ข้อ
๑  ในประกาศนี้
(๑)
ผู้บริหาร หมายความว่า ผู้จัดการ หรือบุคคลผู้มีอำนาจในการจัดการ
(๒)
ผู้จัดการ หมายความว่า บุคคลที่ได้รับมอบหมายจากคณะกรรมการบริษัทให้เป็นผู้ดูแลรับผิดชอบสูงสุดในการบริหารงานของบริษัท
ทั้งนี้ ไม่ว่าจะเรียกชื่ออย่างใดก็ตาม
(๓)
บุคคลผู้มีอำนาจในการจัดการ หมายความว่า รองผู้จัดการ ผู้ช่วยผู้จัดการ
ผู้อำนวยการฝ่ายผู้จัดการสาขา และให้หมายความรวมถึงผู้ดำรงตำแหน่งเทียบเท่าที่เรียกชื่ออย่างอื่น
โดยบุคคลดังกล่าวเป็นผู้รับผิดชอบงานในสายงานดังต่อไปนี้ แล้วแต่กรณี
(ก)
สายงานเกี่ยวกับการให้บริการด้านทรัสตี การปฏิบัติการด้านทรัสตี การกำกับดูแล การปฏิบัติงานด้านทรัสตี
หรือสายงานอื่นในทำนองเดียวกัน
(ข)
สายงานเกี่ยวกับการให้บริการด้านหลักทรัพย์
การปฏิบัติการด้านหลักทรัพย์การวิจัยด้านหลักทรัพย์หรือตลาดทุน
หรือสายงานอื่นในทำนองเดียวกัน
(ค)
สายงานเกี่ยวกับการให้บริการด้านธุรกิจธนาคารพาณิชย์หรือสายงานอื่นในทำนองเดียวกัน
ทั้งนี้
ไม่ว่าสายงานนั้นจะปฏิบัติงานเพื่อให้บริการแก่บุคคลอื่นหรือเพื่อประโยชน์ของทรัสตีบริษัทหลักทรัพย์
ธนาคารพาณิชย์ หรือสถาบันการเงินที่มีกฎหมายเฉพาะจัดตั้งขึ้น
และให้หมายความรวมถึงบุคคลที่ทำหน้าที่เป็นกรรมการในคณะกรรมการซึ่งทำหน้าที่บริหารจัดการงานที่เกี่ยวกับธุรกิจทรัสตี
บริษัทหลักทรัพย์ ธนาคารพาณิชย์ หรือสถาบันการเงินที่มีกฎหมายเฉพาะจัดตั้งขึ้น
เช่น คณะกรรมการบริหารความเสี่ยง คณะกรรมการพิจารณาการลงทุน
หรือคณะกรรมการกำกับดูแลการปฏิบัติงาน เป็นต้น หรือที่ปรึกษาของคณะกรรมการดังกล่าว
(๔)
ผู้อำนวยการฝ่าย หมายความว่า บุคคลที่รับผิดชอบงานในระดับส่วนงานภายในบริษัท
(๕)
ธนาคารพาณิชย์ หมายความว่า ธนาคารพาณิชย์ตามกฎหมายว่าด้วยธุรกิจสถาบันการเงิน

ข้อ
๒  ในกรณีที่บุคคลที่เป็นกรรมการหรือผู้บริหารของทรัสตีหรือของผู้ยื่นคำขอประกอบธุรกิจเป็นทรัสตีไม่สามารถดำรงตำแหน่งเป็นกรรมการหรือผู้บริหารของธนาคารพาณิชย์
บริษัทหลักทรัพย์ หรือสถาบันการเงินที่มีกฎหมายเฉพาะจัดตั้งขึ้น
เนื่องจากขาดคุณสมบัติหรือมีลักษณะต้องห้ามตามกฎหมายที่กำกับดูแลผู้ประกอบธุรกิจดังกล่าวและประกาศที่ออกโดยอาศัยอำนาจตามกฎหมายนั้น
ให้ถือว่าบุคคลนั้นมีลักษณะต้องห้ามตามข้อ ๓ (๔) แห่งประกาศคณะกรรมการกำกับหลักทรัพย์และตลาดหลักทรัพย์ว่าด้วยหลักเกณฑ์ในการขออนุญาตและการอนุญาตให้ประกอบธุรกิจเป็นทรัสตี

ข้อ
๓  ในกรณีที่บุคคลที่เป็นผู้ถือหุ้นรายใหญ่ของทรัสตีหรือของผู้ยื่นคำขอประกอบธุรกิจเป็นทรัสตีไม่สามารถเป็นผู้ถือหุ้นรายใหญ่ของธนาคารพาณิชย์
บริษัทหลักทรัพย์ หรือสถาบันการเงินที่มีกฎหมายเฉพาะจัดตั้งขึ้น
เนื่องจากขาดคุณสมบัติหรือมีลักษณะต้องห้ามตามกฎหมายที่กำกับดูแลผู้ประกอบธุรกิจดังกล่าวและประกาศที่ออกโดยอาศัยอำนาจตามกฎหมายนั้น
ให้ถือว่าบุคคลนั้นมีลักษณะต้องห้ามตามข้อ ๓ (๔)
แห่งประกาศคณะกรรมการกำกับหลักทรัพย์และตลาดหลักทรัพย์ว่าด้วยหลักเกณฑ์ในการขออนุญาตและการอนุญาตให้ประกอบธุรกิจเป็นทรัสตี
ในกรณีที่ผู้ถือหุ้นรายใหญ่เป็นนิติบุคคล
กรรมการ ผู้จัดการ
หรือหุ้นส่วนของนิติบุคคลนั้นต้องไม่มีลักษณะต้องห้ามตามที่กำหนดในวรรคหนึ่งด้วย

ข้อ ๓/๑[๒]
 ในกรณีที่ทรัสตีหรือผู้ยื่นคำขอประกอบธุรกิจเป็นทรัสตีเป็นบริษัทที่มีผู้ถือหุ้นรายใดรายหนึ่งหรือหลายรายเป็นธนาคารพาณิชย์
บริษัทหลักทรัพย์ หรือสถาบันการเงินที่มีกฎหมายเฉพาะจัดตั้งขึ้น
ถือหุ้นรวมกันไม่น้อยกว่าร้อยละเก้าสิบเก้าของจำนวนหุ้นที่จำหน่ายได้แล้วทั้งหมดของบริษัทให้นำลักษณะต้องห้ามตามที่กำหนดในข้อ
๒ และข้อ ๓ มาใช้บังคับกับกรรมการ ผู้บริหาร
และผู้ถือหุ้นรายใหญ่ของทรัสตีหรือของผู้ยื่นคำขอประกอบธุรกิจเป็นทรัสตีดังกล่าวโดยอนุโลม
โดยให้พิจารณาตามกฎหมายที่กำกับดูแลการประกอบธุรกิจของผู้ถือหุ้นนั้น

ข้อ
๔  ประกาศนี้ให้ใช้บังคับตั้งแต่วันที่
๑๖ มิถุนายน พ.ศ. ๒๕๕๓ เป็นต้นไป

ประกาศ ณ วันที่ ๑
มิถุนายน พ.ศ. ๒๕๕๓
ธีระชัย  ภูวนาถนรานุบาล
เลขาธิการ
สำนักงานคณะกรรมการกำกับหลักทรัพย์และตลาดหลักทรัพย์

หมายเหตุ :-
เหตุผลในการออกประกาศฉบับนี้ คือ
เพื่อให้บุคคลที่จะทำหน้าที่เป็นทรัสตีมีความน่าเชื่อถือและไว้วางใจได้ในการดูแลและบริหารจัดการทรัพย์สินในกองทรัสต์
จึงสมควรกำหนดหลักเกณฑ์เกี่ยวกับลักษณะต้องห้ามของกรรมการ ผู้บริหาร
และผู้ถือหุ้นรายใหญ่ ของผู้ประกอบธุรกิจเป็นทรัสตี
ให้เป็นไปทิศทางเดียวกับลักษณะต้องห้ามของกรรมการ ผู้บริหาร
และผู้ถือหุ้นรายใหญ่ของหน่วยงานที่มีอำนาจกำกับดูแลบริษัทหลักทรัพย์
ธนาคารพาณิชย์ หรือสถาบันการเงินที่มีกฎหมายเฉพาะจัดตั้งขึ้น  จึงจำเป็นต้องออกประกาศนี้

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สร. ๑๘/๒๕๕๗ เรื่อง ลักษณะต้องห้ามของกรรมการ ผู้บริหารและผู้ถือหุ้นรายใหญ่ของทรัสตี
(ฉบับที่ ๒)[๓]

ข้อ ๒  ประกาศนี้ให้ใช้บังคับตั้งแต่วันที่ ๑
กรกฎาคม พ.ศ. ๒๕๕๗ เป็นต้นไป

ปริญสินีย์/ผู้จัดทำ
๔ สิงหาคม ๒๕๕๗

นุสรา/ผู้ตรวจ
๗ มกราคม ๒๕๕๘

[๑] ราชกิจจานุเบกษา
เล่ม ๑๒๗/ตอนพิเศษ ๗๕ ง/หน้า ๕๑/๑๕ มิถุนายน ๒๕๕๓

[๒] ข้อ ๓/๑ เพิ่มโดยประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สร. ๑๘/๒๕๕๗ เรื่อง ลักษณะต้องห้ามของกรรมการ
ผู้บริหารและผู้ถือหุ้นรายใหญ่ของทรัสตี (ฉบับที่ ๒)

[๓] ราชกิจจานุเบกษา
เล่ม ๑๓๑/ตอนพิเศษ ๑๒๓ ง/หน้า ๘/๓ กรกฎาคม ๒๕๕๗